Михаил Лъкатник
Пионерка или цвете

chitanka.info

Две очички

китчици,

сякаш са мънистени,

две косички

плитчици

с панделки батистени.

Две ушички

мънички

с обици калаени,

две ръчички

тънички

с десет гривни ваяни.

На вратлето

беличко

люшкат се герданчета,

а кръстлето

целичко

стягат три коланчета.

В пръстени

пръстлетата

с камъчета алени.

В чехлички

крачетата

със папулки шарени…

Нагласи я мамчето

и тогава Анчето

сяда на диванчето

във ръка с романчето.

И зачита Анчето.

Пише във романчето

как помага Данчето

всеки ден на мамчето.

Но не прави Анчето

също като Данчето,

ами на диванчето

си чете романчето.

Пионерка ли е тя,

или пък растение?

Аз за тоя род цветя

правя предложение:

всички да ги посадим

във саксии глинени,

после да ги подредим

зад стъкла витринени,

да растат, да порастат

приказни растения,

но дано да не дадат

други поколения.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.